Inwoners vang man ná vrou (35) se moord | Netwerk24
Deur Malherbe Nienaber 08 Desember 2019 15:29
’n Voertuig van die forensiese patologiedienste in Vuwani, Limpopo nadat ’n vrou na bewering deur haar man vermoor is. Foto: SAPD
’n 45-jarige man is Saterdag in hegtenis geneem nadat hy glo sy vrou (35) vermoor het. Mense van die omgewing het die man daarna aangerand.
Volgens die polisie het die man en vrou omstreeks 10:30 stry gekry in die Tshino-nedersetting in Vuwani, buite Thohoyandou, in Limpopo.
Ná ’n heftige woordewisseling waartydens hy haar van egbreuk beskuldig het, het hy haar na bewering met ’n skerp voorwerp gesteek en gekap. Sy is op die toneel dood, lui ’n polisieverklaring.
Mense van die omgewing het die man agternagesit en glo begin aanrand. Die polisie is ontbied en die man is in hegtenis geneem. Hy is onder polisiebewaking in die hospitaal opgeneem.
Hy sal na verwagting in die landdroshof in Vuwani verskyn op ’n aanklag van moord sodra hy gesond genoeg is.
Lt.genl. Nneke Ledwaba, provinsiale polisiekommissaris, het die moord ten sterkste veroordeel.
“Die polisie sal daadwerklik optree teen enigiemand wat geslagsgeweld pleeg en dié inhegtenisneming stuur ’n sterk boodskap uit oor ons toewyding om dit te bekamp.”
Mense van die omgewing en die polisie het Saterdag toegesak op ’n huis in Vuwani naby Thohoyandou nadat ’n vrou vermoor is.Foto: SAPD
Meer oor: Limpopo | Thohoyandou | Moord
4 huise afgebrand ná moord op vrou